AlexejDobrolubov/national_council_slovak_2010 huggingface dataset:
6. schôdza NR SR - 4.deň - B. popoludní
Dátum: 2023-12-12
Poslanec: Šrobová, Veronika (PS)
Druh vystúpenia: Vystúpenie s faktickou poznámkou

24. Ďakujem pekne. Ďakujem ti za tvoje vystúpenie, Michal. Naozaj by sme si mali konečne uvedomiť, že dotácie plynu alebo celkovo energií nemôžu trvať navždy a spoločnou pomocou dlhodobo neráta ani Európska komisia. O neadresnosti tohto vystúpenia tu už bolo povedaného veľa a dôležitý je teda aj aspekt toho vplyvu na životné prostredie a na naše zdravie. Ale čo chcem teda pripomenúť ja, je to, že Európska komisia podala na nás žalobu na Európsky súdny dvor za prekročenie znečistenia tuhými látkami, a to aj pre slabú reakciu zo strany štátu. Limity, ktorých plnenie od nás žiada Európska únia, sú pritom relatívne slabé a v porovnaní s tým, ktoré odporúča Svetová zdravotnícka organizácia. Komisia v tejto veci voči nám otvorila prípad už v roku 2009, kedy nám prvýkrát poslala formálne upozornenie a až v roku 2010 nasledovalo odôvodnené stanovisko. Problém teda súčasného súdneho sporu je dôsledok zanedbávania riešenia zo strany vlád už od roku 2009. A mnohé regióny Slovenska sú stále zaťažené energetickou chudobou, ktorá sa vážne podpisuje aj na zdraví obyvateľstva a krajiny. Európska únia nám pritom poskytuje dostatok možností ako zlepšiť túto situáciu. Žiaľ, zlyháva naša implementácia, resp. chýba nám záujem kompetentných. Ďakujem.
33. schôdza NR SR - 6.deň - B. popoludní
Dátum: 2025-04-02
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

134. Ďakujem veľmi pekne za slovo, tak tu sa opäť ukazuje hrdinstvo pána ministra vnútra Šutaja Eštoka, keď príde, keď má prísť a má tu očierniť, ošpiňovať poslancov, nadávať im, vymýšľať si, klamať, vtedy je veľký hrdina, ale keď si má vypočuť reakcie, vtedy zdúchne ako gáfor. Ale poďme si pripomenúť aspoň v skratke najlepšieho, najšikovnejšieho a najkrajšieho ministra vnútra, keď tu hovoril o tom, že čo všetko sme my spôsobili pri covide, kto má tu krvavé paprče, kto je aký poslanec, kto čo robil, keď bol v opozícii, alebo teraz keď je v koalícii, tak mne ten pán minister vnútra prišiel ako trafená hus, keď zagága. Teraz chce nás obviniť z toho, že koľko, aké tisíce ľudí museli počas covidu umrieť a že to boli zbytočné úmrtia. On o tom ide rozprávať. Človek, ktorý keď bol, keď bola najhoršia kríza, keď nám tu umierali stovky ľudí denne, keď nám tu umierali stovky ľudí denne, keď odborníci hovorili, aby sme sa testovali, aby sme sa očkovali, tak bol zalezený tichučko, nič nehovoril, nemal jasný názor, nevedel sa jasne vyjadriť, či očkovanie dobré, alebo nie je dobré. Tento človek tu ide kázať? Tento človek tu ide hovoriť o tom, kto je za čo vinný? Človek, ktorý, vlastní poslanci z jeho klubu hovoria o ňom, že je slabučký líder, poslanci, ktorí odišli z jeho klubu HLAS, hovoria, že sa len vyštveral na chrbte Petra Pellegriniho. Tento človek tu ide kázať a ide nám rozprávať o tom, kto za čo môže? Je to obrovská hanba, čo tu predviedol minister vnútra Šutaj Eštok a podľa mňa ho tá budúcnosť, tá minulosť dobehne.
23. schôdza NR SR - 12.deň - B. popoludní
Dátum: 2024-12-11
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

63. Ďakujem všetkým kolegom za reakcie, aj kolegom z vládnej koalície, ktorí možno nepočúvali alebo majú pocit, že sú tu veci, ktoré sú nejasné, že prečo sa pýtam vôbec, kde je premiér, kde je predseda HLAS-u. No pýtam sa to preto, pretože neberie mi hlava, že minister zdravotníctva, ktorý tu má bojovať za zdravotníkov, ktorý má bojovať za lepšie podmienky pre nich, ktorý má bojovať za lepšie nemocnice, ktorý má bojovať za to, aby sekol po prstoch finančným skupinám a dával to do verejného zdravotníctva štátnym nemocniciam, aby pomáhal tým zdravotníkom, tak on tu prichádza so zákonom, ktorý má neposlušných zdravotníkov posielať do basy. Veď to je zvrátené a choré. Namiesto toho, aby minister bojoval za svojich, on ich ide posielať do basy a potom ešte sedí a smeje sa z toho. Tak už keď tomu nerozumiete, páni kolegovia, tak potom už ja neviem, či vy žijete v inom svete, ja žijem v inom svete, ale veď vy musíte vidieť, keď chodíte do tých nemocníc, v akom sú stave. Veď máte mnohí z vás lekárov, zdravotníkov vo svojich rodinách, určite už ste boli niekedy chorí, boli ste v nemocniciach a veď vy musíte vidieť, v akom dezolátnom stave je zdravotníctvo. A my namiesto toho, aby sme tu predkladali zákony, hovorím o ministroch, ktorí bojujú za svojich, ktorí bojujú za lekárov, ktorí im chcú pomôcť navýšiť rozpočet, tak oni prídu s tým, že oni tých lekárov, zdravotníkov idú poslať do basy. Tak potom ja neviem, kto tu čo pletie. A čudujem sa vládnym poslancom, že opäť, tak ako v minulosti pri Trestnom zákone, len sa prizerajú a hlucho budú stláčať gombíčky za takúto nehoráznosť a potom si zaprajeme všetci pekné Vianoce. Ďakujem pekne. (Potlesk.)
23. schôdza NR SR - 12.deň - A. dopoludnia
Dátum: 2024-12-11
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

38. Ďakujem veľmi pekne, kolegovia. Ja chcem ešte pripomenúť a skúsiť pánovi ministrovi vysvetliť a možno mu ukázať tú cestu, aby mohol vybiť argumenty tým odborárom s tými 60 eurami a tam by sa ukázalo, že vôbec o tých 60 euro nejde. Ale tých 60 eur je viete kde, pán minister? V tých lietadlách, ktoré pred siedmimi rokmi nakupoval Glváč. Hovorili v tom čase, že na 30 rokov bude mať Slovensko pokoj, že tie lietadlá 30 rokov vydržia, je to okej. A teraz takéto podobné ide kupovať Kaliňák. A ja sa teraz pýtam, čo je zlé na tých lietadlách, ktoré pred siedmimi rokmi obstarávali s Glváčom v SMER-e. Čo je tam, už tá koža na tých sedačkách je taká tvrdšia alebo je taká zašlá, alebo sú také malé uhlopriečky na tých obrazovkách na tých sedadlách? Čo je na tých lietadlách také zlé? Že už keď pôjdete na tú F1 niektorí alebo na ten futbalík, na tú ligu majstrov, že už sa neviete tak možno medzi tými ostatnými kolegami porovnávať? Tam sú tie peniaze, pán minister. Tam sú tie peniaze, v tých lietadlách, ktoré nepotrebujeme. A podľa mňa vy ako minister zdravotníctva, nová puška, nový vietor, vy by ste mali ukázať, že tie peniaze tam sú, mali by ste ukázať, že chcete riešiť to zdravotníctvo, mali by ste ukázať, že sa chcete zastať tých zdravotníkov, lebo potom je to neúcta voči pacientom, voči zdravotníkom, ale aj neúcta voči vám, pán minister. Kto má väčšiu silu, kto má väčšiu páku, ten Kaliňák, alebo minister Šaško? Ktorý rezort je na tom horšie? Pán minister, máte jedno meno, máte jedno priezvisko, máte jednu tvár, zabojujte za tých zdravotníkov. Ste minister taký istý ako Kaliňák. Ukážte, že tých 60 euro viete vybojovať a zastaňte sa zdravotníkov a lekárov. Prosím vás! (Potlesk.)
23. schôdza NR SR - 12.deň - A. dopoludnia
Dátum: 2024-12-11
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

6. Ďakujem pekne, pán poslanec Dostál, myslím si, že ste jasne vysvetlili či ministrovi alebo vládnym poslancom, že v akom je stave to uznesenie, resp. tá situácia teraz so zdravotníkmi na Slovensku. A tu krásne vidieť tú dvojtvárnosť poslancov SMER-u a HLAS-u, ako sa správali, keď boli v opozícii, a ako sa správajú teraz, keď sú vo vláde. Ja som to hovoril aj v rozprave, čo sa týka k skrátenému legislatívnemu konaniu, a budem to hovoriť aj teraz, keď pôjdem do rozpravy, že vtedy Robert Fico prvý hovoril o tom, aby minister, premiér, aby konali, aby rokovali so zdravotníkmi, majú všetky nástroje na to, aby ukončili tú krízu zdravotnícku. A vtedy, tak ako hovoril aj môj kolega Jakab, boli iné časy, popandemické alebo počas pandémie, keď bolo treba každú ruku, každú nohu v zdravotníctve a tí lekári a zdravotníci potrebovali jednoducho vtedy pomôcť a my sme im pomohli, výrazným spôsobom sme im pomohli. Áno, dostali aj kritiku, ale vo finále tá dohoda padla. A teraz sa či pán minister, či pán premiér tvária, že v podstate nič sa nedeje, veď tu prijmeme nejaký zákon, ktorý, ušijeme nejaký bič na tých zdravotníkov a uvidíme, kto vydrží. Nemyslím si, že zdravotníci na Slovensku sú v takom stave, žeby sme mali takto k nim pristupovať. Obzvlášť keď vieme, že tie peniaze pre nich sa dajú nájsť a nie je to len o tých peniazoch. Takže ďakujem ešte raz za vystúpenie pánovi Dostálovi a verím, že v rozprave sa povenujem viacej tomu, tej dvojtvárnosti vládnej koalície.
23. schôdza NR SR - 11.deň - B. popoludní
Dátum: 2024-12-10
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

32. Ďakujem veľmi pekne za reakcie, bohužiaľ, alebo mrzí ma, že len kolegov z opozície, ja som očakával, že vládni poslanci sa vyjadria k tomu, čo som hovoril, keď boli oni v opozícii, ako hlasovali za zdravotníkov, aké uznesenia predkladal Robert Fico a ako oni všetci hlasovali za to, aby mali navýšené tie platy. A nepočujem, je tu obrovské ticho, nepočujem žiadnu reakciu na to. A ticho je asi preto, lebo kto mlčí, ten svedčí, čiže tu vás jasne tie hlasovania usvedčujú. Môžte hovoriť, koľko chcete, rozprávať na tlačovkách, videá si natáčať, ale tie hlasovania proste sú tu archivované. Ľudia si to vedia dohľadať, vidia tú dvojtvárnosť. Ľudia jednoducho, nie sú všetci ľudia hlúpi a vedia si ľudia spočítať, koľko je dva plus dva. A ľudia aj vidia, že na jednej strane v akom stave sú nemocnice, v akom stave je zdravotníctvo, ľudia vidia, ako finančné skupiny profitujú z verejného zdravotníctva, v akom stave majú súkromné skupiny nemocnice, siete lekární, poisťovne, kto ich tu pustil, kto dohadoval na Vazovovej ulici o tom, aby sa jednoducho pustili finančné skupiny, kto to bude mať na starosti. Ľudia to vidia. Vidia to študenti medicíny, ktorí chodia do zahraničia študovať. A teraz vy ešte idete týmto uznesením ukázať všetkým lekárom, mladým študentom medicíny, že keď sa nebudete správať, nebudete sa chovať, tak jednoducho pôjdete do basy. A ešte ukazujete to gesto všetkým pacientom na Slovensku. Takže toto je podľa mňa úplne cez čiaru a mali by ste okamžite ten zákon stiahnuť a ísť rokovať so zdravotníkmi na ministerstvo zdravotníctva, pán minister.
23. schôdza NR SR - 11.deň - B. popoludní
Dátum: 2024-12-10
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

8. Ďakujem veľmi pekne... (Prerušenie vystúpenia predsedajúcim.) Gašpar, Tibor, podpredseda NR SR Prepáčte, nechcem vám zobrať čas a poprosím vrátiť potom dve minúty, ale chcel som privítať na balkóne pre verejnosť žiakov základnej školy z Rajeckých Teplíc. Mali ste možnosť vidieť celkom zaujímavé vystúpenie. Takže vítame vás tu. (Potlesk.) A už máte slovo pán poslanec. Šipoš, Michal, poslanec NR SR Ďakujem veľmi pekne. Tiež pozdravujem študentov zo základnej školy z Rajeckých Teplíc. Som veľmi rád, že mohli si vypočuť aj takýto prejav, ktorý je síce drsný, ktorý bol síce možno tvrdý, ale bol pravdivý. Pretože Igor Matovič je poslanec Národnej rady, ktorý získal vo voľbách 180-tisíc krúžkov, takmer 180-tisíc hlasov, Igor Matovič má svoj názor na to, ako funguje zdravotníctvo a Igor Matovič má výrokovú imunitu. Čiže Igor Matovič pokiaľ nenadáva, nedáva hrubé vyhrážky, nadávky, hovorí pravdu, hovorí k veci, tak to môže hovoriť. Toto je sloboda slova, milí študenti. A poďme sa vrátiť k zdravotníctvu, v akom stave je naše zdravotníctvo. To určite vidia aj študenti, ktorí chodia do nemocníc. Pacienti sú na poslednom mieste. Musia si nosiť toaletný papier do nemocníc. Študenti medicíny odchádzajú do zahraničia študovať, pretože naše školy sú v takom stave, vysoké školy, že jednoducho musia ísť do tých Čiech, musia ísť do zahraničia, pretože tu nevedia dostať takéto dobré vzdelanie, takéto dobré podmienky a nemajú také školy a také internáty, ako majú napríklad v Čechách. Finančné skupiny tu cicajú naše verejné zdravotníctvo. Vidíme to na tom, ako vyzerajú budovy finančných skupín, aké majú zisky a verejné budovy, nemocnice v katastrofálnom stave. A ešte aj poslanci vládnej koalície, teda hlavne SMER-u a HLAS-u, ktorí hlasovali v minulom období za to, že lekári si zaslúžia mať takéto podmienky, aké majú, tak dnes títo istí poslanci im to chcú zobrať a hovoria, že na to nie sú peniaze. Ale na Kaliňákove kšefty, na nové ministerstvá, na prezidentskú kanceláriu, na to peniaze sú. O tom hovoril Igor Matovič.
23. schôdza NR SR - 10.deň - B. popoludní
Dátum: 2024-12-09
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

108. Ďakujem veľmi pekne, kolegovia. Toto je presne, a čo ste vy obidvaja spomínali, presne o tom, že my, ako naše politické hnutie tiež prichádzame s týmto zákonom a chceme sa spolupodieľať. To nie je, že my teraz chceme neplatiť nič a vy teraz plaťte. Nie, toto je slovo do bitky. Ideme všetci, poďme tí, čo majú oveľa viac, tí, čo majú stredne, nech stredne sa spolupodieľajú a tí čo majú najmenej, v poriadku, môžeme sa dohodnúť, že títo tentokrát neprispejú. Ale nemôže to byť o tom, že my budeme tu ľuďom rozprávať, že ako to tu je zlé a financie sú rozvrátené a my potrebujeme konsolidovať a neviem čo, a potom si ľudia čítajú na internete, že niektoré politické strany tu majú viac ako 100 mil. eur za voľby, už odkedy jednoducho sú v tejto súťaži politických strán. Potom títo ľudia to neuveria tomu. Tak isto bavili sme sa v predchádzajúcom návrhu zákona o tých platoch. Ako to majú ľudia tomu uveriť, keď zo zákona je jasné, evidentné, že keď sa zle hospodári, tak platy ministrov majú byť zamrazené a ministri si prídu a povedia si hops a my teraz vás oblafneme. My urobíme gaťafalš, my si to pridáme cez paušálne náhrady, ktoré nie sú ani zdanené a nech sa páči 5 000 euro mesačne. Ako tomu majú potom ľudia veriť, ctení kolegovia, a takisto o politických stranách príspevky od štátu. Niektorí stámilióny, nevedia, čo s tým a niektorí jednoducho nedostávajú nič. A potom ľuďom ideme rozprávať, že nedá sa, nemáme, bohužiaľ, tí zdravotníci, viete čo, no nedá sa. Opatrovateľky nám píšu z domovov sociálnych služieb, kde sa starajú väčšinou o starých ľudí, nevládnych ľudí, chorých ľudí, tie nám píšu, že majú platy mnohokrát pod... (Prerušenie vystúpenia časomerom.)
23. schôdza NR SR - 10.deň - B. popoludní
Dátum: 2024-12-09
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

86. Ďakujem veľmi pekne. Pán poslanec Jakab, podľa mňa veľmi dobré prirovnanie a argumentácia pánovi vládnemu poslancovi Hazuchovi, pretože ak by manažment tejto firmy a teraz dali sme to prirovnanie Slovensku, že je to firma, ak by sa manažment správal v akejkoľvek zdravej, alebo akákoľvek firma v zdravej nejakej spoločnosti, v zdravom prostredí podnikateľskom, tak toto by bolo neúnosné, čo sa teraz deje. Lebo viete, jedna vec je, že máte nejaké naučené mantry, ktoré hovorí Fico, ktoré hovorí Kamenický a opakujú to dokolečka, dokolečka, dokolečka, že a to vďaka Matovičovi, lebo on to celé rozvrátil a Matovič za to môže a vďaka Matovičovi teraz sa musí zdražovať a neviem čo všetko. Lenže čo sa týka firiem, tam existujú rôzne ratingové agentúry, ktoré nepočúvajú tie reči, ten balast a ten marketing, oni si pozerajú tvrdé dáta. A tie tvrdé dáta si jednoducho porovnávajú aj s inými firmami. A teraz my keď si ideme porovnávať Slovensko, ako hospodári s inými krajinami či už Európskej únie, alebo Eurozóny, lebo tam to je vidieť. Tam sa odzrkadlí to, ako firma funguje v dobrých časoch a ako firma funguje v zlých časoch, keď je kríza. A tam keď si to jednoducho porovnáte, tak vidíte, že vláda Roberta Fica nehospodári dobre. Už len to, že keď oni rozprávali, že sú rozvrátené financie v roku 2023, keď nastúpili, vaša vláda SMER-u, tak už vtedy mali začať šetriť a na sebe, toto je podstatné. Nieže 95 % z toho idú zodrať ľudí a 5 % idú šetriť na sebe. Ďalšia vec, ak ľuďom chcete hovoriť o tom, že treba šetriť, v prvom rade základná vec, treba ísť príkladom a nie ľuďom zvyšovať dane a sebe platy.
33. schôdza NR SR - 13.deň - A. dopoludnia
Dátum: 2025-04-14
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

68. Ďakujem za slovo. Pán kolega Viskupič. Prirovnal si hazard k zborárskemu priemyslu. Ja s týmto vôbec nesúhlasím. Skôr by som ho prirovnal k fajčeniu, k alkoholu alebo k drogám. Tam by som našiel ako vonkajšia negatívna externalita nejaké paralely. Predstavte si, že by drogy, že – však si zadrogujte – by propagovali osobnosti zo športu alebo z kultúry na bilbordoch. Je to nemysliteľné. Čiže náš návrh hovorí o tom, keď sme sa zhodli na tom, že je to vonkajšia negatívna externalita, potrebujeme ju oveľa prísnejšie regulovať. Keď zdraželi cigarety, mnohí moji príbuzní okolo mňa povedali: „Je to tak drahé, že si to nemôžem dovoliť, a radšej sa najem ako zafajčím,“ tak prestali fajčiť. Čiže tá regulácia, ja rozumiem, Marián, že vravíš o tom, že, že ak to zaregulujeme príliš prísne, môže nám to sa, sa dostať spod kontroly. Ale ja si nemyslím, že, že nechať to v takej podobe, ako je to teraz, že je to v poriadku. Myslím si, že hazard má byť prísnejšie regulovaný, lebo rovnako devastuje rodiny, ako ich devastuje alkohol, ako ich devastuje, povedzme ako zdravie devastuje nadmerné fajčenie alebo ako životy ľudí devastuje droga, preto si myslím, rovnakým spôsobom treba hazard regulovať. Tento náš návrh hovorí o tom, aby sa hazard, aby sme hazard posunuli o niekoľko sto metrov ďalej od našej mládeže. Od ľudí, ktorí sú na to náchylní. Podľa mňa je to dobrá cesta a prosím vás všetkých o podporu vrátane sa uchádzame aj o podporu kolegov z SaS. Ďakujem pekne.
33. schôdza NR SR - 13.deň - A. dopoludnia
Dátum: 2025-04-14
Poslanec: Šmilňák, Martin (KDH)
Druh vystúpenia: Vystúpenie v rozprave

64. Vážený pán predsedajúci, kolegyne, kolegovia, dovoľte mi krátko k tejto téme. Najprv použijem paralelu, aká je u nás alebo ako sa vyvíjala u nás situácia s fajčením. Pred mnohými rokmi bolo fajčenie oveľa dostupné, ale, ale oveľa dostupnejšie, ale postupne sme vytlačili fajčiarov zo zastávok autobusov, z kaviarní a majú vytvorené miestnosti alebo priestory, tak aby, aby týmito cigaretami, cigaretovým dymom neovplyvňovali tých, ktorí nefajčia. Postupne sa sprísnila možnosť reklamovať, propagovať fajčenie a takisto sa viac zdanili cigarety, takže sa stávajú menej dostupnými. Je obvyklé v iných krajinách, že cigarety stoja niekoľkonásobne viac ako u nás. Keď zoberieme ešte vážnejšiu negatívnu externalitu, povedzme požívanie drog, tak to sme obmedzili do takej miery, že tie sú nezákonné, neprípustné a veľmi sa to sleduje a sú za to prísne tresty. Za podobnú negatívnu externalitu považujeme aj hazard a niektorí z vás už spomenuli dôsledky. Dôsledkom hazardu sú zničené, rozpadnuté rodiny, zničený, premrhaný život a veľká bieda, ktorá zasiahne nielen toho konkrétneho jedinca, ale všetkých okolo. To poznáte. A teraz, keďže také sú dôsledky hazardu a keďže máme skúsenosť zo sveta, o ktorej hovoril pán Hajko, že úplná prohibícia povedzme alkoholu nepriniesla efekt, tak KDH prichádza s niektorými návrhmi, aby sme ten hazard postupne vytesnili do takej miery, aby tí, ktorí silou-mocou chcú hazardovať, aby mohli, ale aby ten hazard neničil, nedevastoval rodiny, neničil, nedevastoval mládež, preto sme navrhli aj zvýšenie, masívne zvýšenie odvodu za hazard, o ktorom trošku polemizoval kolega z SaS. My si ale myslíme, že tam sú desiatky miliónov, ktoré môžu nahradiť... alebo aspoň sčasti nahradiť tú nezmyselnú transakčnú daň a môžu naplniť štátny rozpočet. To je jedna vec. Ale to nie je všetko. Ten návrh, ktorý predkladáme momentálne, je vytesniť hazard úplne na okraj, aby nebol dostupný, podobne ako postupne vytesňujeme povedzme fajčenie alebo drogy, aby sme ho dostali úplne na okraj a aby bol čo najmenej dostupný pre rizikových ľudí, pre mládež a podobne. Chcem povedať ešte jednu vec, že v súčasnosti sme takí zhovievaví k hazardu, že ho propagujeme v masových médiách. Nie my, ale, ale veľmi vplyvné osobnosti, veľmi známe osobnosti, ktoré dennodenne nabádajú mladých ľudí, aby, aby si to skúsili. Prvýkrát to bude zadarmo, ešte vám doplatíme, dáme vám 20, 30, 50 eur, a poďte, skúste to a spadnite do toho. Čiže KDH viackrát už navrhovalo postupnú reguláciu. Jednak, chceme, aby sa hazard nepropagoval v masových komunikačných prostriedkoch. Teraz sa snažíme, aby, aby sa propagácia hazardu vytesnila na okraj, a takisto navrhujeme tu ten zvýšený odvod z hazardu. Uvedomujeme si, že potrebujeme v tomto nájsť balans, aby sme sa nedostali ešte do väčšieho problému. Myslím si, že tento návrh je jeden z krokov, ktorý hazard vytlačí trochu ďalej od našich rodín, od našich mladých, a preto vás prosím, aby ste ho podporili. Ďakujem.
33. schôdza NR SR - 12.deň - A. dopoludnia
Dátum: 2025-04-11
Poslanec: Šmilňák, Martin (KDH)
Druh vystúpenia: Vystúpenie v rozprave

112. Vážený pán predsedajúci, v súlade s § 73 zákona o rokovacom poriadku som bol výborom určený za spravodajcu k návrhu zákona, ktorý je uvedený pod tlačou 671. Predkladám teda informáciu k predloženému návrhu. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a Ministerstva hospodárstva Slovenskej republiky. Ako spravodajca teda odporúčam, aby Národná rada po všeobecnej rozprave sa uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 691 z 20. januára 2025 navrhujem, aby návrh zákona prerokovali: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbor prerokoval do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
33. schôdza NR SR - 11.deň - B. popoludní
Dátum: 2025-04-10
Poslanec: Šmilňák, Martin (KDH)
Druh vystúpenia: Vystúpenie v rozprave

137. Vážený pán predsedajúci, vážené kolegyne, kolegovia, v súlade so zákonom o rokovacom poriadku som bol určený za spravodajcu k návrhu uvedeného zákona pod parlamentnou tlačou 734. Predkladáme informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko ministra financií Slovenskej republiky, ministra... Ministerstva hospodárstva Slovenskej republiky a zo znenia uvedeného návrhu zákona je zrejmý účel navrhovanej úpravy a tým je bezpečnosť na školách, prenos informácií o žiakoch, ktorí sa, teda zmenia školu. A ako riaditeľ pokladám tento návrh za prospešný. Ako spravodajca odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre sociálne veci a Výbor Národnej rady Slovenskej republiky pre vzdelávanie, vedu, mládež, šport a cestovný ruch. Za gestorský výbor navrhujem Výbor Národnej rady Slovenskej republiky pre vzdelávanie, vedu, mládež, šport a cestovný ruch. Odporúčam, aby sa predmetný návrh zákona v druhom čítaní, aby predmetný návrh zákona v druhom čítaní prerokovali výbory do 30 dní a gestorský výbor do 32 dní. Prosím, pán predseda, otvorte všeobecnú rozpravu.
33. schôdza NR SR - 9.deň - B. popoludní
Dátum: 2025-04-08
Poslanec: Šmilňák, Martin (KDH)
Druh vystúpenia: Vystúpenie s faktickou poznámkou

69. Pán kolega Svoboda, prepáčte mi trošku tú uštipačnosť, ale začali ste tým, že súhlasím s tým, čo povedal pán Bartek. Tak s ktorou tou časťou, že začínam sa strácať, alebo z toho, že pomýlil som sa. No tie dve vety tam mi dávali zmysel v tom, čo on rozprával. Ďakujem.